*Proiect*

**GUVERNUL REPUBLICII MOLDOVA**

**H O T Ă R Î R E nr. \_\_\_\_\_\_**

din \_\_\_\_\_\_\_\_\_\_\_\_\_\_\_\_\_ 2017

Chișinău

**cu privire la aprobarea proiectului Legii privind producţia agroalimentară ecologică şi etichetarea produselor ecologice**

**Guvernul HOTĂRĂŞTE:**

Se aprobă şi se prezintă Parlamentului spre examinare proiectul Legii privind producţia agroalimentară ecologică şi etichetarea produselor ecologice.

**PRIM-MINISTRU**  **Pavel FILIP**

Contrasemnează:

Viceprim-ministru,

Ministru al Afacerilor Externe şi Integrării Europene Andrei Galbur

Viceprim-ministru, Ministru al Economiei Octavian Calmîc

Viceministru al Agriculturii şi Industriei Alimentare Iurie Ușurelu

Viceministru al Mediului Ion Apostol

Ministru al Justiţiei Vladimir Cebotari

**Proiect**

LEGE

**privind producţia agroalimentară ecologică**

**şi etichetarea produselor ecologice**

Parlamentul adoptă prezenta lege organică.

**Capitolul I**

**DISPOZIŢII GENERALE**

**Articolul 1.** Obiectul şisfera de reglementare

(1) Prezenta lege stabileşte cadrul legal pentru activitatea ce ţine de obţinerea produselor agroalimentare ecologice, garantând că produsele ecologice sunt realizate în conformitate cu exigențele impuse, facilitând comerțul transfrontalier precum și protecția mediului.

(2) Dispoziţiile prezentei legi se aplică produselor ecologice de origine agricolă, inclusiv în cazul celor provenite din acvacultură, atunci când se introduc pe piaţă sau se intenţionează introducerea pe piaţă a produselor agricole vii sau neprocesate, a produselor agricole procesate pentru a fi utilizate ca alimente, a hranei pentru animale şi a materialului de înmulţire vegetativ şi seminţelor pentru cultivare.

(3) Dispoziţiile prezentei legi se aplică oricărui operator implicat în activităţile din orice etapă de producţie, preparare şi distribuţie legate de produsele ecologice prevăzute la alineatul (2).

(4) Dispoziţiile prezentei legi se aplică şi drojdiei folosite drept aliment sau hrană pentru animale.

(5) Dispoziţiile prezentei legi nu se aplică produselor obţinute din vânatul şi pescuitul animalelor sălbatice.

(6) Operațiunile extinse de catering nu fac obiectul prezentei legi.

**Articolul 2**. Scopul prezentei legi

Scopul prezentei legi constă în asigurarea cadrului legislativ şi instituţional necesar care asigură bazele unei dezvoltări durabile a producției ecologice, stabilind în același timp funcționarea eficientă a pieței, garantând concurența loială, asigurând încrederea consumatorilor și protejând interesele acestora.

**Articolul 3** Definiţii

În sensul prezentei legi, se definesc următoarele noţiuni generale:

1. *producţia ecologică* obţinerea de produse agroalimentare, a hranei pentru animale şi a materialului de înmulţire vegetativ şi seminţelor pentru cultivare, în conformitate cu regulile şi principiile de producţie ecologică stabilite în prezenta lege, în toate stadiile de producţie, procesare şi distribuţie şi care sunt certificate de un organism de control înfiinţat în acest scop.
2. *stadiile de producţie, procesare şi distribuţie* - orice stadiu, începând cu, şi incluzând, producţia primară a unui produs ecologic şi terminând cu, şi incluzând, depozitarea, procesarea, transportul, vânzarea sau furnizarea sa către consumatorul final şi, după caz, etichetarea, promovarea, activităţile de import, export şi subcontractare;
3. *ecologic* - obţinut din producţia ecologică sau în legătură cu aceasta;
4. *producţie vegetală* - producţia de produse agricole vegetale, incluzând recoltarea produselor vegetale sălbatice în scop comercial;
5. *producţie animală* - înseamnă producţia de animale terestre domestice sau domesticite (inclusiv insecte);
6. *acvacultură* - creşterea sau cultivarea de organisme acvatice utilizând tehnici destinate creşterii producţiei organismelor în cauză peste capacitatea naturală a mediului, într-un cadru în care organismele respective rămân proprietatea unei persoane fizice sau juridice pe întreaga perioadă a creşterii şi cultivării, până la recoltare şi incluzând recoltarea;
7. *operator* - persoană fizică sau juridică care răspunde de îndeplinirea cerinţelor prezentei legi în cadrul exploatațiilor aflate în gestiunea acestuia;
8. *exploatație agricolă* - ansamblul unităților utilizate pentru activități agricole și gestionate de un operator;
9. *unitate/fermă de producție ecologică* - o unitate care cuprinde terenuri, clădiri, echipamente operaționale și, de asemenea, orice animale care servesc pentru agricultura ecologică, în cadrul căreia se respectă regulile prevăzute de prezenta lege
10. *conversie* - trecerea de la agricultura convenţională la cea ecologică într-o perioadă determinată de timp, pe parcursul căreia se aplică dispoziţiile privind producţia ecologică;
11. *procesarea* - operaţiunile de conservare şi/sau procesare a produselor ecologice, inclusiv sacrificarea şi tranşarea, în cazul produselor de origine animală, precum şi ambalarea, etichetarea şi/sau modificarea etichetelor privind modul de producţie ecologic;
12. *etichetarea* - orice termeni, menţiuni, indicaţii, mărci de fabrică sau de comerţ, imagini sau simboluri care apar pe orice ambalaj, document, anunţ, etichetă, panou, inel sau manşetă care însoţeşte sau face trimitere la un produs;
13. *promovarea* - orice reprezentare destinată publicului, realizată altfel decât prin etichetare, care are scopul sau poate să influenţeze şi să formeze atitudinea, convingerile şi comportamentele, cu scopul de a promova direct sau indirect vânzarea de produse ecologice;
14. *autoritatea competentă în domeniul producţiei agroalimentare* ecologice (în continuare - autoritate de reglementare) - organ al administraţiei publice centrale responsabil de reglementarea activităţii în domeniul agroalimentar;
15. *autoritate de control* – organ al administraţiei publice căreia i-a fost atribuită competența de inspecție în domeniul producției ecologice în conformitate cu dispozițiile prezentei legi;
16. *organism de control* - înseamnă o terţă parte independentă privată căreia autoritatea de reglementare i-a delegat anumite atribuţii de control, ce desfăşoară activităţi de inspecţie şi certificare în domeniul producţiei ecologice în conformitate cu dispoziţiile prezentei legi;
17. *inspecţie* – examinarea oricărui aspect legat de hrana pentru animale, produse alimentare, sănătatea animală și bunăstarea animalelor pentru a verifica dacă acest(e) aspect(e) respectă cerințele din legislația privind hrana pentru animale, produsele alimentare, precum și dispozițiile privind sănătatea animală și bunăstarea animalelor;
18. *certificat de conformitate/ certificat de confirmare a conversiei* - certificatul de inspecție eliberat de organismul de control recunoscut de autoritatea de reglementare;
19. *document justificativ -* document ce permite identificarea operatorului și tipul sau gama de produse, precum și perioada de valabilitate;
20. *lot -* o cantitate de produse având unul sau mai multe coduri din Nomenclatorul mărfurilor al Republicii Moldova, care face obiectul unui singur certificat de inspecție, expediat cu aceleași mijloace de transport și exportat;
21. *importator* - persoană fizică sau juridică care prezintă un lot de produse agroalimentare ecologice pentru a fi supuse controalelor oficiale în vederea punerii în liberă circulaţie pe piaţa;
22. *primul destinatar* - persoana fizică sau juridică căruia îi este livrat lotul importat și care îl va primi în vederea pregătirii suplimentare sau comercializării ulterioare;
23. *autoritatea competentă de control al importurilor de produse agroalimentare ecologice* – Agenţia Naţională pentru Siguranţa Alimentelor prin intermediul posturilor de control sanitar-veterinar şi fitosanitar la frontieră ,
24. *marca naţională „Agricultura Ecologică – Republica Moldova”*- o combinaţie de text şi imagine grafică, imprimată pe eticheta produselor agroalimentare ecologice sau plasată lângă aceste produse în scop de etichetare, prezentare şi promovare a produselor agroalimentare ecologice produse pe teritoriul Republicii Moldova.
25. *ingredient* - orice substanţă sau produs, inclusiv aromele, aditivii alimentari şi enzimele alimentare, precum şi orice constituent al unui ingredient compus, utilizat(ă) în fabricarea sau prepararea unui produs alimentar şi prezent(ă) încă în produsul finit, eventual sub o formă modificată; reziduurile nu sunt considerate ingrediente;
26. *organism modificat genetic (OMG)* - orice organism, cu excepţia fiinţelor umane, în care materialul genetic a fost modificat printr-o modalitate ce nu se produce natural prin împerechere şi/sau recombinare naturală;
27. *aditivi pentru hrana animalelor* - substanţe, microorganisme sau preparate, altele decât materiile prime pentru furaje şi preamestecurile, adăugate în mod expres în furaje sau apă;
28. *echivalent* - în descrierea diferitelor sisteme sau măsuri, înseamnă că acestea sunt capabile să atingă aceleaşi obiective şi principii prin punerea în aplicare a normelor ce garantează acelaşi nivel de asigurare a conformităţii;
29. *auxiliarul tehnologic* - orice substanţă care nu este consumată individual ca ingredient alimentar, utilizată pentru procesarea materiilor prime, a produselor alimentare sau a ingredientelor acestora, pentru a realiza un anumit obiectiv tehnologic în timpul tratării sau procesării şi care poate avea ca rezultat prezenţa neintenţionată, dar inevitabilă tehnic, a reziduurilor substanţei respective sau a derivatelor acesteia în produsul final, cu condiţia ca aceste reziduuri să nu prezinte nici un risc pentru sănătate şi să nu aibă efecte tehnologice asupra produsului finit;
30. *radiaţie ionizantă* - transfer de energie sub formă de particule sau unde electromagnetice cu o lungime de undă de maximum 100 nanometri şi o frecvenţă de minimum 3 x 1015 Hz, capabile să producă ioni, direct sau indirect;
31. *operaţiunile extinse de catering* - se referă la prepararea produselor ecologice în restaurante, spitale, cantine şi alte unităţi din sectorul alimentar la punctele de vânzare sau de livrare către consumatorul final.

**Capitolul II**

**OBIECTIVE ȘI PRINCIPII PENTRU PRODUCȚIA ECOLOGICĂ**

**Articolul 4** Obiective

Prin obținerea producţiei ecologice se urmăreşte atingerea următoarelor obiective generale:

1) stabilirea unui sistem durabil de gestionare a agriculturii, care:

a) respectă sistemele şi ciclurile naturii, menţine şi ameliorează sănătatea solului, a apei, a plantelor şi a animalelor şi echilibrul dintre acestea;

b) contribuie la un înalt nivel de biodiversitate;

c) utilizează în mod responsabil și prioritar energia şi resursele naturale regenerabile - apa, solul, materia organică şi aerul;

d) respectă standarde înalte de bunăstare a animalelor şi, în special, satisface nevoile comportamentale specifice speciilor;

2) vizează realizarea de produse de calitate superioară;

3) vizează extinderea varietăţii de produse agroalimentare ce răspund cererii consumatorilor pentru bunuri realizate prin folosirea unor procese ce nu dăunează mediului, sănătăţii umane, sănătăţii şi bunăstării plantelor sau animalelor.

**Articolul 5** Principii generale

Producţia ecologică se bazează pe următoarele principii:

1) proiectarea şi gestionarea adecvată a proceselor biologice, pe baza unor sisteme ecologice care utilizează resurse naturale interne sistemului, prin metode care:

a) utilizează organisme vii şi metode de producţie mecanice;

b) practică producţia vegetală şi animalieră sau practică acvacultura cu respectarea principiului exploatării durabile a resurselor pentru pescuit;

c) exclud utilizarea de OMG-uri şi produse realizate din sau prin OMG-uri, cu excepţia medicamentelor de uz veterinar;

d) se bazează pe evaluarea riscurilor şi pe utilizarea măsurilor de precauţie şi prevenire, după caz;

2) limitarea utilizării de materii prime externe. Atunci când materii prime externe sunt necesare sau în absenţa practicilor şi a metodelor corespunzătoare de gestiune menţionate la punctul 1), acestea se limitează la:

a) materii prime produse ecologic;

b) substanţe naturale sau derivate din cele naturale;

c) îngrăşăminte minerale cu solubilitate scăzută;

3) adaptarea, după caz şi în cadrul instituit de prezenta lege, a normelor aplicabile producţiei ecologice care corespund statutului sanitar, diferenţelor regionale privind condiţiile climatice şi locale, etapele de dezvoltare şi de practicile specifice de creştere a animalelor.

**Articolul 6** Principii specifice aplicabile agriculturii

Pe lângă principiile generale prevăzute la articolul 5, agricultura ecologică se bazează pe următoarele principii specifice:

a) menţinerea şi ameliorarea florei şi faunei solului şi a fertilităţii sale naturale, a stabilităţii şi diversităţii acestuia pentru a preveni şi combate tasarea şi eroziunea lui, precum şi hrănirea plantelor în principal prin ecosistemul solului;

b) reducerea la minimum a utilizării de resurse neregenerabile şi materii prime din afara exploataţiilor;

c) reciclarea deşeurilor şi a produselor secundare de origine vegetală şi animalieră, prin utilizarea lor ca materii prime în producţia vegetală şi animală;

d) respectarea echilibrului ecologic local sau regional în momentul adoptării de decizii privind producţia;

e) menţinerea sănătăţii animalelor prin stimularea imunităţii lor naturale, precum şi prin selecţionarea raselor şi a practicilor de creştere corespunzătoare;

f) menţinerea sănătăţii plantelor prin măsuri preventive, precum selecţionarea speciilor şi a varietăţilor corespunzătoare, rezistente la dăunători şi boli, rotaţia corespunzătoare a culturilor, metode mecanice şi fizice şi protecţia duşmanilor naturali ai dăunătorilor;

g) practicarea producţiei animaliere adaptate zonei şi tipului de teren;

h) asigurarea bunăstării animalelor, respectând nevoile specifice ale speciilor;

i) realizarea de produse ecologice de origine animalieră provenite de la animale care au fost crescute în exploataţii ecologice de la naştere sau ecloziune şi pe parcursul întregii vieţi;

j) selecţionarea raselor în funcţie de capacitatea animalelor de a se adapta la condiţiile locale, reieșind din vitalitatea şi rezistenţa acestora la boli;

k) hrănirea animalelor cu hrană ecologică alcătuită din ingrediente agricole produse ecologic;

l) aplicarea unor practici de creştere a animalelor ce stimulează și întăresc sistemul imunitar, accesul la mișcare în aer liber şi păşuni;

m) excluderea creşterii de animale poliploide obţinute în mod artificial;

n) în producţia de acvacultură, menţinerea biodiversităţii și sănătății ecosistemelor naturale acvatice şi a calităţii ecosistemului înconjurător, acvatic şi terestru;

o) hrănirea organismelor acvatice cu hrană provenită din exploatarea durabilă a resurselor de pescuit, astfel încât la exploatarea unei populaţii piscicole să nu fie compromisă viitoarea exploatare a populaţiei şi să nu aibă un impact negativ asupra ecosistemelor acvatice sau cu hrană ecologică alcătuită din ingrediente agricole obţinute din agricultura ecologică şi cu substanţe naturale neagricole.

**Articolul 7** Principii specifice aplicabile procesării alimentelor ecologice

Pe lângă principiile generale prevăzute la articolul 5, producţia alimentelor ecologice procesate se bazează pe următoarele principii specifice:

a) producerea alimentelor ecologice din ingrediente agricole ecologice, cu excepţia cazului în care un ingredient nu este disponibil pe piaţă sub formă ecologică;

b) limitarea utilizării aditivilor alimentari, a ingredientelor neecologice cu funcţii principale tehnologice şi organoleptice şi a micronutrienţilor şi auxiliarilor tehnologici, astfel încât aceştia să fie utilizaţi în cea mai mică măsură şi doar în cazul unei nevoi tehnologice esenţiale sau în scopuri nutriţionale speciale;

c) excluderea substanţelor şi a metodelor de procesare ce pot induce în eroare în privinţa adevăratei naturi a produsului;

d) procesarea atentă a hranei, de preferinţă prin metode biologice, mecanice şi fizice.

**Articolul 8** Principii specifice aplicabile procesării hranei ecologice pentru animale

Pe lângă principiile generale prevăzute la articolul 5, producţia de hrană ecologică procesată pentru animale se bazează pe următoarele principii specifice:

a) producerea hranei ecologice pentru animale din materii prime ecologice destinate animalelor, cu excepţia cazului în care un ingredient nu este disponibil pe piaţă sub formă ecologică;

b) limitarea utilizării aditivilor destinaţi animalelor şi a auxiliarilor tehnologici, astfel încât aceştia să fie utilizaţi în cea mai mică măsură şi doar în cazul unei nevoi tehnologice sau zootehnice esenţiale sau în scopuri nutriţionale speciale;

c) excluderea substanţelor şi a metodelor de procesare ce pot induce în eroare în privinţa adevăratei naturi a produsului;

d) procesarea atentă a hranei pentru animale, de preferinţă prin metode biologice, mecanice şi fizice.

**Capitolul III**

**Metodele de bază aplicabile producţiei agroalimentare ecologice**

**Articolul 9**. Cerinţe generale privind obţinerea producţiei ecologice

**(1) Metodele de producție ecologică utilizate în obținerea produselor menționate la art. 1 alin. (2) trebuie să îndeplinească următoarele condiții:**

a) respectarea principiilor producției ecologice;

b) neutilizarea de fertilizatori și amelioratori ai solului, pesticide, materiale furajere, aditivi alimentari, ingrediente pentru prepararea alimentelor, substanțe folosite în alimentația animalelor, substanțe ajutătoare pentru pregătirea furajelor, produse pentru curățarea și dezinfectarea adăposturilor pentru animale și de alte produse, decât a acelor produse permise să fie folosite în agricultura ecologică;

c) folosirea de semințe sau material vegetativ săditor obținut prin metode de producție ecologică.

**(**2) În cazul în care într-o exploataţie nu toate unităţile sunt folosite pentru producţie ecologică, operatorul separă parcelele, animalele, organismele acvatice şi produsele utilizate pentru sau produse de către unităţile ecologice de cele utilizate sau produse de către unităţile neecologice și ține un registru adecvat pentru a evidenția această separare.

(3) Regulile detaliate privind principiile producției ecologice pentru plante și produse din plante, animale și produse animaliere, apicultură și produse apicole, precum și lista cuprinzând produsele permise să fie utilizate în agricultura ecologică, ingredientele și metodele de prelucrare care pot fi utilizate în prepararea alimentelor vor fi stabilite de Guvern.

(4) Se interzice utilizarea în producţia ecologică a OMG-urilor şi a produselor realizate din sau prin OMG-uri ca alimente, hrană pentru animale, auxiliari tehnologici, produse fitofarmaceutice, fertilizatori, amelioratori de sol, seminţe, material de înmulţire vegetativ, microorganisme şi animale.

(5) Se interzice utilizarea de radiaţii ionizante pentru tratarea alimentelor ecologice sau a hranei ecologice pentru animale ori a materiilor prime utilizate pentru producerea alimentelor ecologice sau a hranei ecologice pentru animale.

**Articolul 10** Conversia

(1) În cazul unei exploataţii în cadrul căreia se iniţiază o activitate de producţie ecologică, se aplică următoarele:

a) perioada de conversie începe cel mai devreme atunci când operatorul informează autoritatea competentă cu privire la activitatea sa şi când supune exploataţia agricolă, unui sistem de control în conformitate cu prevederile articolului 15;

b) pe durata perioadei de conversie se pun în aplicare toate metodele de producţie ecologică;

c) într-o exploataţie sau unitate a cărei activitate este parţial dedicată producţiei ecologice şi parţial conversiei la producţia ecologică, operatorul separă produsele obţinute din producţia ecologică de cele obţinute din producţia în conversie, separă animalele, sau asigură posibilitatea separării cu uşurinţă a acestora, şi menţine un registru adecvat pentru a evidenţia această separare;

d) animalele şi produsele animale realizate în perioada de conversie nu sunt comercializate însoţite de indicaţii privind etichetarea şi promovarea produselor menţionate la articolele 11 şi 12.

(2) Pentru fiecare tip de cultură sau producție animalieră Guvernul va stabili perioada de conversie și regulile specifice de aplicare a acesteia .

**Capitolul IV**

ETICHETAREA

**Articolul 11** Utilizarea termenilor referitori la producţia ecologică

(1) Un produs este considerat ca purtând termeni referitori la metoda de producţie ecologică în cazul în care, pe etichetă, pe materialele publicitare sau în documentele comerciale, produsul în cauză, ingredientele sau materiile sale prime sunt descrise în termeni care sugerează cumpărătorului că produsul, ingredientele sau materiile sale prime au fost obţinute în conformitate cu normele aplicabile producţiei prevăzute de prezenta lege.

(2) Termenul utilizat pe etichetă, în documentele comerciale sau pe materialele publicitare a produselor agroalimentare obţinute conform exigenţelor prezentei legi este "ecologic".

(3) Termenul ”ecologic” utilizat în prezenta lege este sinonim termenilor: ”biologic” și ”organic” precum și cu abrevierile acestora „bio” şi „eco” și se utilizează cu respectarea prevederilor prezentei legi.

(4) În etichetarea sau promovarea produselor agricole vii sau neprocesate se pot folosi termeni referitori la metoda de producţie ecologică doar atunci când, ca cerinţă suplimentară, toate ingredientele respectivului produs au fost de asemenea create în conformitate cu cerinţele prevăzute de prezenta lege.

(5) Termenul "ecologic" sau termenii menționați la aliniatul (3) nu se folosesc pe eticheta, documentele comerciale şi în materialele publicitare ale unui produs ce nu corespunde cerinţelor stabilite în prezenta lege, cu excepţia cazului în care aceşti termeni nu se aplică produselor agricole din produsele alimentare sau hrana pentru animale care în mod clar nu au nici o legătură cu producţia agroalimentară ecologică.

(6) Nu se folosesc nici un fel de termeni, inclusiv termeni utilizaţi în mărci comerciale, sau practici utilizate în etichetare sau promovare ce pot induce în eroare consumatorul sau utilizatorul prin sugerarea faptului că un produs sau ingredientele acestuia răspund exigenţelor prevăzute de prezenta lege.

(7) Termenul "ecologic" sau termenii menționați la aliniatul (3) nu se foloseşte pentru un produs pentru care se necesită indicarea pe etichetă sau materialul publicitar că ar conţine OMG- uri, constă în OMG- uri sau este produs din OMG- uri.

(8) Utilizarea indicațiilor facultative și regulile privind indicațiile obligatorii pe etichetă sau pe ambalajul de desfacere trebuie să corespundă cerințelor stabilite de reglementările tehnice aprobate de către Guvern

**Articolul 12** Indicaţii obligatorii

(1) Atunci când se utilizează termenul "ecologic" sau termenii menționați la articolul 11 alineatul (3):

1) pe etichetă, apare numărul de cod al organismului de control care supraveghează activitatea operatorului care a desfăşurat cea mai recentă operaţie de producţie sau procesare;

2) de asemenea, pe etichetă, figurează marca naţională „Agricultura Ecologică – Republica Moldova” menţionată la articolul 13 alineatul (1), în ceea ce priveşte produsele alimentare preambalate;

3) în cazul în care se utilizează marca naţională „Agricultura Ecologică – Republica Moldova”, o indicaţie a locului unde s-a cultivat materia primă agricolă din care se compune produsul apare în acelaşi câmp vizual cu marca naţională, sub una dintre următoarele forme:

a) „Agricultura Ecologică – Republica Moldova”, în cazul în care materia primă agricolă a fost cultivată în Republica Moldova;

b) „Agricultura Ecologică – non Republica Moldova”, în cazul în care materia primă agricolă nu a fost cultivată în Republica Moldova;

c) „Agricultura Ecologică – Republica Moldova/ non Republica Moldova”, în cazul în care o parte din materia primă agricolă a fost cultivată pe teritoriul Republicii Moldova, iar altă parte – în alte ţări;

4) Indicaţia „non - Republica Moldova” poate fi înlocuită sau completată cu numele unui stat, în cazul în care întreaga materie primă agricolă din care se compune produsul a fost cultivată în statul respectiv.

5) Pentru indicaţia „Republica Moldova ” sau „non - Republica Moldova”, cantităţi reduse de ingrediente, măsurate după greutate, pot fi omise cu condiţia ca întreaga cantitate de ingrediente omise, măsurată după greutate, să nu depăşească 2 % din cantitatea totală de materii prime de origine agricolă.

6) Indicaţia „Republica Moldova” sau „non - Republica Moldova” nu se diferenţiază prin culoare, dimensiune sau stil de descrierea comercială a produsului.

(2) Indicaţiile menţionate la alineatul (1) vor fi marcate în mod vizibil, astfel încât să fie uşor de localizat, lizibile şi indelebile.

**Articolul 13** Reguli privind etichetarea produselor ecologice

(1) Marca naţională „Agricultura Ecologică – Republica Moldova” este utilizată obligatoriu în etichetarea, prezentarea şi promovarea produselor ce răspund exigenţelor enunţate în prezenta lege.

(2) Dreptul de utilizare a mărcii naţionale „Agricultura Ecologică – Republica Moldova” la produse, etichete şi la ambalajele produselor agroalimentare ecologice îl au doar operatorii care şi-au supus produsele sistemului de control pe tot parcursul ciclului de producţie, preparare şi comercializare.

(3) Doar pe eticheta produselor certificate conform prezentei legi se poate aplica mărca naţională „Agricultura Ecologică – Republica Moldova”.

(4) Pot fi utilizate și alte mărci naționale, internaționale și private în etichetarea producţiei ecologice, prezentarea promovarea produselor care sunt obţinute în conformitate cu prezenta lege.

(5) Operatorii care produc, procesează, importă depozitează sau distribuie produse agroalimentare ecologice, în vederea comercializării la aliniatul (1), sânt obligaţi să utilizeze marca naţională „Agricultura Ecologică – Republica Moldova” la comercializarea produselor agroalimentare ecologice, pentru a evita inducerea în eroare a consumatorilor.

(6) Marca naţională „Agricultura Ecologică – Republica Moldova” nu se utilizează în cazul produselor în perioada de conversiune la producţia agroalimentară ecologică, la produsele ce conţin organisme modificate genetic și pînă la obţinerea certificatului de conformitate al produsului.

(7) La comercializarea produselor agroalimentare ecologice în vrac, acestea trebuie să fie însoțite de documente justificative.

(8) Marca naţională „Agricultura Ecologică – Republica Moldova” este un simbol oficial înregistrat, protejat legal, care reprezintă proprietatea exclusivă a autorității de reglementare.

(9) Modul de utilizare a mărcii naţionale „Agricultura Ecologică – Republica Moldova” este stabilit de acte normative stabilite de Guvern.

**Capitolul V**

**POLITICA DE STAT ÎN SECTORUL AGRICULTURII ECOLOGICE**

**Articolul 14.** Elaborarea și implementare politicii de stat în agricultura ecologică

(1) Autoritatea de reglementare pentru producţia agroalimentară ecologică este Ministerul Agriculturii şi Industriei Alimentare

(2) Autoritatea de reglementare are următoarele atribuţii:

1. elaborează politicile în domeniul producţiei agroalimentare ecologice şi asigură implementarea şi monitorizarea lor;
2. elaborează şi prezintă spre adoptare Guvernului actele normative care reglementează reguli detaliate privind producţia agroalimentară ecologică;
3. înregistrează operatorii din agricultura ecologică și ține o listă actualizată a operatorilor înregistrați;
4. recunoaște organismele de control în modul stabilit de prezenta lege;
5. controlează şi supraveghează activitatea organismelor de control recunoscute;
6. elaborează regulile naționale privind elaborarea bazei de date pentru seminţele și materialul de înmulțire vegetativ, precum și acordarea de derogări pentru utilizarea de semințe și material de înmulțire vegetativ ce nu provin din agricultura ecologică;
7. aprobă utilizarea mărcii naţionale „Agricultura Ecologică – Republica Moldova”;
8. organizează programe de informare şi de pregătire cu părţile interesate în vederea promovării conceptului de agricultură ecologică;
9. asigură legătura cu organismele interne şi internaţionale din domeniu;
10. participă la colaborarea internaţională în domeniul producţiei agroalimentare ecologice;
11. autorizează utilizarea în producţia ecologică şi include pe o listă limitativă produsele şi substanţele care pot fi utilizate în cadrul agriculturii ecologice;
12. elaborează și prezintă Guvernului cerințele privind acordarea derogărilor și excepțiilor de la normele aplicabile producției ecologice;
13. gestionează marca naţională „Agricultura Ecologică – Republica Moldova”, proprietate a statului în conformitate cu actele legislative;
14. ţine registre referitoare la sector;
15. centralizează şi verifică datele transmise de autoritatea și organismul de control menţionate la art. 15;
16. asigură transmiterea la Comisia Uniunii Europeane a informaţiilor privind controlul şi supravegherea organismelor de control, precum şi orice alte informaţii solicitate;
17. asigură, ori de câte ori este nevoie, comunicarea cu Organismul Naţional de Acreditare (MOLDAC) din Republica Moldova sau alt organism de acreditare echivalent din Uniunea Europeană semnatar al acordului de recunoaştere multilaterală a acreditării europene EA-MLA.

(3) Autoritatea de reglementare pentru producţia agroalimentară ecologică poate delega unele atribuții altor instituții, cu excepţia celor prevăzute la alineatul (4).

(4) Autoritatea de reglementare nu poate delega organismelor de control următoarele sarcini:

a) supravegherea şi auditul altor organisme de inspecţie şi certificare;

b) competenţa de a acorda derogări, astfel cum se menţionează în art. 14 lit. p).

**Capitolul VI**

**CONTROALELE**

**Articolul 15** Sistemul de inspecție și certificare

(1) În scopul asigurării certificării produselor ecologice, se instituie un sistem de control, având ca autoritate competentă Ministerul Agriculturii și Industriei Alimentare care deleagă anumite atribuţiile de control organismelor de control ce îndeplinesc cerințele stabilite de Guvern.

(2) Operatorii care produc, procesează, depozitează, comercializează şi/sau importă produse agroalimentare certificate ecologic şi/sau în conversie, înainte de a le introduce pe piaţă trebuie să îşi supună activitatea pe care o desfăşoară sistemului de inspecţie şi certificare.

(3) Comercianţii care vând produse ecologice ambalate şi etichetate direct consumatorului sau utilizatorului final cu amănuntul au obligaţia de a-şi declara activitatea la autoritatea de reglementare.

(4) Inspecţia şi certificarea producţiei ecologice se efectuează de către organismul de control recunoscut de autoritatea de reglementare.

(5) Pentru recunoașterea organismului de control, se instituie în cadrul autorității de reglementare o comisie denumită în continuare Comisie de recunoaștere.

(6) Comisia de recunoaștere verifică respectarea cerinţelor pentru acordarea, extinderea, suspendarea, restrînderea sau retragerea recunoaşterii.

(7) Autoritatea de reglementare emite ordinul de acordare sau, după caz, de extindere a recunoaşterii şi ulterior, notifică organismul de control care corespunde cerinţelor stabilite în actele aprobate de Guvern.

(8) Organismele de control recunoscute de Comisia Uniunii Europene, în scopul certificării produselor ecologice, să activeze în țări terțe, pot solicita recunoașterea de către autoritatea de reglementare, pentru a activa pe teritoriul Republicii Moldova.

(9) În cazul în care un organism de control renunţă la activitatea de inspecţie şi certificare pentru care a fost recunoscut sau i-a fost retrasă recunoașterea, acesta va transmite, cu 30 de zile lucrătoare înainte de data care decide încetarea activităţii sale sau în termen de 10 zile de la data retragerii recunoașterii, autorității de reglementare, dosarele de control (pe suport electronic) ale operatorilor supuşi controlului.

(10) Dosarul de control va cuprinde obligatoriu toate documentele care au stat la baza emiterii deciziei de certificare.

(11) Dosarele de control trebuie să fie însoţite de o adresare în care să se precizeze cel puţin următoarele:

a) data de la care intenţionează să îşi înceteze activitatea/ ia fost retrasă recunoașterea;

b) o descriere a motivului renunţării la activitatea de inspecţie şi certificare în domeniul agriculturii ecologice (în cazul renunţării la activitatea de inspecţie şi certificare);

c) numărul de operatori cu care deţine contract de inspecţie şi certificare în anul în curs.

(12) Organismul de control pune la dispoziţia autorității de reglementare, ori de câte ori este solicitat, dosarul de control pentru fiecare operator.

**Articolul 16** Organizareasistemului de inspecție și certificare

(1) Auditul şi supravegherea activităţii organismelor de control se realizează în conformitate cu tematica şi programul activităţii de audit şi supraveghere a organismelor de control aprobate anual, prin:

a) verificări la sediul organismelor de control, care includ şi auditul în ceea ce priveşte sistemul de control al producţiei ecologice. Pentru organismele de control care-și desfășoară activitatea printr-o reprezentanță, pe teritoriul Republicii Moldova auditul anual, se poate efectua inclusiv la sediul principal al acestora.

b) controale în teren, ce au ca obiectiv evaluarea modului de desfășurare a activității de inspecție de către organismele de control recunoscute, la fermele de producţie ecologică;

c) controale efectuate în urma sesizărilor sau notificărilor cu privire la nereguli în activitatea operatorilor sau activitatea organismelor de control recunoscute.

(2) Rezultatele auditului anual efectuat la organismele de control, conform prevederilor alin. (1) lit. a), sunt consemnate în note de audit. Constatările, neregulile identificate, precum şi măsurile stabilite în notele de audit se transmit organismului de control în termen de 5 zile de la data emiterii notei de audit.

(3) În cazul în care în urma auditului efectuat la organismul de control au fost identificate nerereguli, organismul de control transmite autorității de reglementare dovezile de remediere a deficienţelor constatate în timpul auditului sau controlului de supraveghere în termenul stabilit în notă de audit.

(4) În cazul în care organismul de control nu transmite dovezile de remediere a deficienţelor constatate în timpul auditului sau controlului de supraveghere în termenul stabilit, se aplică primul/al doilea avertisment, după caz. În cazul în care în termen de 15 zile de la primirea avertismentului organismul de control nu întreprinde acţiunile necesare pentru înlăturarea cauzelor care au condus la abaterile constatate şi nu prezintă dovada implementării acţiunilor prescrisă, autoritatea de reglementare retrage recunoașterea organismul de control.

(5) Prin decizia de retragere a recunoașterii organismului de control se poate dispune retragerea totală de a desfăşura activităţi sau retragerea doar a anui domeniu de activitate, în următoarele cazuri:

a) dacă organismul de control recunoscut, nu mai îndeplinește cerințele care au stat la baza recunoașterii;

b) cu titlu de sancțiune pentru încălcarea prevederilor prezentei legi;

c) la cererea organismului de control.

(6) Organismului de control căruia i-a fost retrasă recunoașterea totală, sau pentru un domeniu de activitate în temeiul aliniatului (5) litera b), nu are dreptul să depună o nouă solicitare pentru recunoaștere pe o perioadă de 5 ani de la data retragerii recunoașterii.

(7) Organismul de control căruia i-a fost retrasă recunoașterea privind desfăşurarea activităţii de inspecţie şi certificare este responsabil pentru orice prejudiciu cauzat operatorilor.

**Articolul 17** Controlul de stat al produselor ecologice

(1) Autoritatea de control efectuează anual controlul de stat la operatorii înregistrați în agricultura ecologică în conformitate cu procedura aprobată, pe un eşantion de operatori selectat de către autoritatea de reglementare, eşantion stabilit la minimum 5% din totalul operatorilor aflaţi cu contract de prestări de servicii cu fiecare organism de control în parte.

(2) Selectarea eşantionului se face având în vedere analiza de risc, incluzând o gamă variată de operatori, orientată în special către operatorii care au primit sancţiuni din partea organismului de control pentru activitatea desfăşurată în anul anterior.

(3) Eşantionul se stabileşte în funcţie de sancţiunile aplicate operatorilor de organismul de control pentru activitatea din anul anterior, precum şi după efectuarea de către organismul de control a inspecţiilor fizice obligatorii ale operatorilor, pentru anul în curs.

(4) Pe lângă eşantionul selectat aşa cum este prevăzut la alin. (1)-(3), vor fi controlaţi şi toţi operatorii cu suprafeţe mai mari de 50 ha, exploatate în sistemul de agricultură ecologică.

(5) În cadrul controalelor de supraveghere se verifică modul de efectuare a activităţii organismul de control, prin controale specifice efectuate la locaţia fermei/unităţii operatorilor, verificăndu-se şi existenţa următoarelor documente:

a) contractul încheiat de operator cu organismul de control;

b) fişa de înregistrare a operatorului;

c) copia raportului de inspecţie al organismul de control pe anul anterior, după caz.

(6) În cazul în care autoritatea de control constată că un operator are intenţia de a comercializa pe piaţă un produs neconform dispoziţiilor prezentei legi, dar care cuprinde o referinţă la modul de producţie ecologic, aplică măsurile prevăzute de prezenta lege.

**Articolul 18** Transmiterea informației

(1) Autoritatea de control transmite autorității de reglementare rapoartelor lunare de control a operatorilor selectaţi în eşantionul reprezentativ al fiecărui organism de control.

(2) Autoritatea de reglementare după analiza documentelor specifice, transmise de către autoritatea de conrol constată dacă:

a) activitatea operatorilor este conformă cu legislaţia naţională în vigoare, identificând orice neconformitate a standardelor şi procedurilor de inspecţie specifice organismului de control;

b) inspecţiile au fost efectuate de un inspector calificat din cadrul respectivului organism de control, care respectă cerinţele menţionate la art. 15 alin. (1);

c) derularea procedurilor de inspecţie şi certificare s-a realizat conform planului-tip de inspecţie şi planificării anuale estimative transmise de fiecare organism de control, iar documentele legate de activitatea specifică a acestuia sunt conforme.

(3) Până la data de 31 ianuarie a fiecărui an, autoritatea de control transmite autorității de reglementare situaţia centralizată a activităţii desfăşurate în anul precedent, incluzând numărul total de operatori verificaţi, neconformităţile constatate la operatori şi organismule de control aferente.

(4) În baza analizei rapoartelor lunare, a situaţiei centralizate, a auditului anual, precum şi a verificărilor organismelor de control, în ceea ce priveşte sistemul de control al producţiei ecologice, autoritatea de reglementare pentru fiecare organism de control întocmeşte un raport de evaluare a activităţii.

(5) Raportul de evaluare se transmite atât organismului de control, cât şi organismului de acreditare.

(6) Autoritatea de control efectuează inspecția produselor ecologice importate, în conformitate cu legislația în vigoare.

(7) Autoritatea de control și organismele de control comunică autorității de reglementare orice informație necesară în conformitate cu actele normative aprobate de Guvern.

**Articolul 19** Adeziunea la sistemul de control

(1) Orice operator care produce, procesează, depozitează, importă sau exportă produse agroalimentare ecologice, sau care introduce pe piață astfel de produse, înainte de a introduce pe piață orice astfel de produse ecologice sau de conversie la agricultura ecologică, trebuie:

a) să înregistreze această activitate la autoritatea competentă;

b) să își supună exploatația sistemului de control prevăzut la articolul 15.

(2) Înregistrarea operatorilor va cuprinde următoarele menţiuni:

a) numele/denumirea şi adresa/sediul operatorului;

b) amplasarea incintelor şi a parcelelor unității unde se desfăşoară operaţiunile;

c) natura operaţiunilor şi a produselor;

d) angajamentul operatorului de a respecta prevederile prezentei legi;

e) denumirea şi codul organismului de control autorizat la care operatorul se înregistrează pentru certificare a unităţii/fermei sale.

(3) Autoritatea de reglementare și organismele de control mențin o listă actualizată conținând numele și adresele operatorilor ce fac obiectul controlului. Această listă este pusă la dispoziție părților interesate.

**Articolul 20** Documente justificative

(1) Organismele de control aprobate de autoritatea competentă furnizează documente justificative oricărui operator care face obiectul controalelor acestora şi care, în sfera activităţilor sale, respectă cerinţele impuse prin prezenta lege. Documentele justificative permit cel puţin identificarea operatorului şi tipul sau gama de produse, precum şi perioada de valabilitate.

(2) Operatorul verifică documentele justificative ale furnizorilor săi.

(3) Modelul documentelor justificative menţionate la alineatul (1) se elaborează de autoritatea de reglementare şi se aprobă de Guvern.

**Articolul 21** Schimbul de informații

(1) În urma unei cereri, justificate în mod adecvat de necesitarea garantării faptului că un produs a fost realizat în conformitate cu dispoziţiile prezentei legi, autorităţile competente, organismele de control fac schimb de informaţii relevante cu alte autorităţi competente şi autorităţi şi organisme de control în privinţa rezultatelor controalelor efectuate. De asemenea, acestea pot face schimb de astfel de informaţii din proprie iniţiativă.

**Capitolul VII**

**Importul şi Exportul**

**produselor agroalimentare ecologice**

**Articolul** **22**. Importul de produse agroalimentare ecologice

(1) Importul produselor agroalimentare ecologice în vederea comercializării acestora în Republica Moldova se efectuează de către operatorii înregistraţi la autoritatea de reglementare. Cerințele și procedurile de import al produselor ecologice vor fi stabilite în actele normative adoptate de Guvern.

(2) Autorităţile responsabile pentru importul produselor agroalimentare ecologice sunt:

a) Ministerul Agriculturii şi Industriei Alimentare, autoritatea de reglementare, autorizează importul din ţări terţe şi ţări terţe cu echivalenţă, privind produsele agroalimentare ecologice, care eliberează autorizaţia de import;

b) Autoritatea Naţională pentru Siguranţa Alimentelor, autoritatea responsabilă pentru efectuarea controalelor la importul de produse agroalimentare ecologice provenite din ţări terţe şi din ţări terţe cu echivalenţă.

(3) Pentru punerea în liberă circulaţie a produselor agroalimentare ecologice importate, care provin din ţări terţe, autoritatea competentă de control al importurilor de produse agroalimentare ecologice are următoarele atribuţii:

a) să verifice documentele care însoţesc lotul de produse importate, respectiv certificatul de conformitate, precum şi autorizaţia de import;

b) să verifice conformitatea transportului cu informaţiile din documentele însoţitoare, pentru a se asigura că acestea din urmă corespund cu marfa transportată şi cu eticheta produsului; la verificarea etichetei produsului agroalimentar ecologic se vor avea în vedere prevederile art. 11 şi 12, respectiv prezenţa menţiunilor referitoare la modul de producţie ecologic, denumirea şi codul organismului de inspecţie şi certificare care a certificat produsul şi prezenţa pe eticheta produsului a siglei comunitare specifice modului de producţie ecologic;

(4) În cazul în care un lot de produse agroalimentare ecologice importate din ţări terţe sau din ţări terţe cu echivalenţă supuse unor proceduri vamale speciale este plasat în regim de antrepozit vamal şi în regim de perfecţionare activă în sistem cu suspendare, autoritatea de control verifică prezenţa în original a certificatului de conformitate care însoţeşte lotul.

(5) Atunci când un lot de produse în cadrul unui regim vamal cu suspendare care provine dintr-o ţară terţă sau din ţări terţe cu echivalenţă urmează să fie supus unei divizări în subloturi, într-un antrepozit vamal, înainte de a fi pus în liberă circulaţie, fiecare sublot al lotului respectiv, trebuie să fie însoţit de o copie a certificatului de conformitate. Orice copie a certificatului de conformitate poartă menţiunea "COPIE" sau "DUPLICAT", tipărită sau ştampilată.

**Articolul** **23**. Exportul produselor agroalimentare ecologice

(1) Exportul produselor ecologice se va realiza în conformitate cu prevederile prezentei legi și a prevederilor legale din țara unde se efectuează exportul.

(2) Pe fiecare unitate de ambalaj al produsului agroalimentar ecologic prevăzut pentru export se va aplica marca naţională „Agricultura Ecologică – Republica Moldova”.

**Capitolul VIII**

**ASIGURAREA FINANCIARĂ**

**Articolul 24.** Stimularea agriculturii ecologice

(1) Stimularea promovării şi dezvoltării agriculturii ecologice se efectuează prin acordarea de subvenţii din Fondul naţional de dezvoltare a agriculturii şi mediului rural.

(2) Mărimea subvenţiilor şi modul de alocare a acestora se stabilesc de Guvern.

**Capitolul IX**

**Măsuri şi sancţiuni aplicate**

**în vederea respectării prezentei legi**

**Articolul 25** Măsuri adoptate în caz de încălcări şi nereguli

(1) În cazul constatării unei nereguli în privinţa respectării cerinţelor stabilite de prezenta lege, autoritatea de control sau organismul de control se asigură că nu există nici o indicaţie privind metoda de producţie ecologică la etichetarea şi promovarea întregului lot., Măsură dispusă de către autoritatea de control sau organismul de control trebuie să fie proporţională cu relevanţa dispoziţiilor ce au fost încălcate şi cu natura şi circumstanţele particulare ale faptelor constatate.

(2) La constatarea unei încălcări a dispozițiilor în mod grav sau într-un mod care provoacă efecte îndelungate, autoritatea de control sau organismul de control interzic operatorului respectiv comercializarea produselor care menționează metoda de producție ecologică în etichetare sau promovare, pentru o perioadă ce urmează să fie stabilită împreună cu autoritatea de reglementare.

(3) Informaţiile privind neregulile sau încălcările ce afectează statutul ecologic al unui produs se comunică autorității de reglementare, autorității de control și organismelor de control, cît și autorității competente din ţara de origine a produsului și/sau de destinație, după caz.

**Articolul 26** Răspunderea pentru nerespectarea prezentei legi

(1) Nerespectarea prezentei legi atrage răspunderea civilă şi contravenţională.

(2) Sînt contravenţii şi se sancţionează conform Codului contravenţional următoarele acţiuni:

a) utilizarea frauduloasă a termenilor de "ecologic", "biologic", "organic" sau a abrevierilor acestora, precum "bio", "eco", ca mărci comerciale sau practici de utilizare în producţia, procesarea, ambalarea, transportul, depozitarea şi distribuţia produselor, inclusiv pe eticheta produsului, materiale publicitare şi documentele comerciale, care pot induce în eroare consumatorul şi care nu sunt obţinute în conformitate cu regulile de producţie ecologică, prevăzute în prezenta lege;

b)nerespectarea de către operatori a regulilor privind producţia, procesarea, ambalarea, transportul, depozitarea, distribuţie a produselor ecologice;

c)lipsa documentelor operatorului, respectiv a înregistrărilor obligatorii prin care se poate identifica trasabilitatea produsului în toate etapele de producţie, procesare şi distribuţie.

**Articolul 27.** Soluţionarea litigiilor

Litigiile apărute între organismul de control şi operator se examinează în instanţa de contencios administrativ.

**Articolul 28.** Soluţionarea situaţiilor excepţionale

În cazul acordării derogărilor și a excepțiilor de la normele aplicabile producției ecologice, nu constituie contravenţie, în cazul în care se prezintă:

a) cererea de autorizare a utilizării materialului de reproducere care nu a fost obținut din agricultura ecologică

b) cerere de acordare a unei excepții în cazul unui eveniment catastrofal în conformitate cu normele de producție ecologică și etichetarea produselor ecologice.

**Capitolul X**

**DISPOZIŢII TRANZITORII ŞI FINALE**

**Articolul 29.**

(1) Prezenta lege transpune articolele 1, 2, 3, 4, 5, 6, 7, 8, 9, 10, 11, 17, 23, 24, 25, 26, 27, 28, 29, 30, 31, 32, 33) a Regulamentului (CE) 834/2007 al Consiliului din 28 iunie 2007 privind producţia ecologică şi etichetarea produselor ecologice, precum şi de abrogare a Regulamentului (CE) nr. 2092/91, publicat în Jurnalul Oficial al Uniunii Europene (L 189/1, 20.7.2007, p. 1-23) și a articolelor (2, 6, 10, 11) a Regulamentului (CE) 1235/2008 al Comisiei de stabilire a normelor de aplicare a Regulamentului (CE) nr. 834/2007 al Consiliului în ceea ce privește regimul de import al produselor ecologice din țări terțe

(2) Prezenta lege intră în vigoare după 3 luni de la data publicării.

(3) Guvernul, în termen de 3 luni de la data publicării prezentei legi:

- va prezenta Parlamentului propuneri pentru aducerea legislaţiei în vigoare în concordanţă cu prezenta lege;

- va elabora actele normative necesare executării prezentei legi.

- va asigura ajustarea actelor normative departamentale la prevederile prezentei legi.

(4) La data intrării în vigoare a prezentei legi

1) În articolul 3 din Legea nr. 276 din 16.12.2016cu privire la principiile de subvenționare a producătorilor agricoli (Monitorul Oficial al Republicii Moldova, 2017, nr. 67 – 71, art. 93), în definiţia noţiunii producţie agroalimentară ecologică, textul “Legea nr. 115-XVI din 9 iunie 2005” se substituite cu textul “Legea nr. (*se va indica numărul şi data adoptării de către Parlament a prezentei legi*)”.

2) *se abrogă*:

Legea nr. 115 din 09.06.2005 cu privire la producţia agroalimentară ecologică (Monitorul Oficial al Republicii Moldova, 2005, nr.95 - 97, art. 446);

Legea nr. 48 din 01.03.2007 pentru modificarea articolului 12 al Legii nr.115-XVI din 9 iunie 2005 cu privire la producţia agroalimentară ecologică (Monitorul Oficial al Republicii Moldova, 2007, nr. 47 – 49, art. nr. 215);

Legea nr. 26 din 24.02.2011 pentru modificarea şi completarea Legii nr. 115-XVI din 9 iunie 2005 cu privire la producţia agroalimentară ecologică (Monitorul Oficial al Republicii Moldova, 2011, nr. 65 - 68, art. 165).